Ozarbayjon Madaniyat Markazi (O‘zbekiston)
O‘zbekistondagi Haydar Aliyev nomidagi Ozarbayjon Madaniyat Markazi – O‘zbekiston Respublikasi poytaxti Toshkent shahri Mirobod tumanining markazidagi Haydar Aliyev ko‘chasi 9-uy manzilida joylashgan Madaniyat tashkiloti. 2013-2024-yillarda Ozarbayjon Respublikasi “Faxriy Madaniyat xodimi” Samir Abbasov Madaniyat markazi direktori lavozimida ishlagan. Markaz Ozarbayjon xalqining umummilliy lideri Haydar Aliyev nomini olgan bo‘lib, Ozarbayjonnning O‘zbekistondagi Elchixonasi qoshida faoliyat ko‘rsatadi. Haydar Aliyev nomidagi Ozarbayjon Madaniyat Markazi Toshkent shahrida ozarbayjonliklar ixcham shaklda yashaydigan Mirobod tumani Haydar Aliyev ko‘chasida joylashgan va Markazning 3 qavatdan iborat muhtasham, Ozarbayjon milliy koloritlarini o‘zida aks ettirgan binosi mavjuddir. Madaniyat Markazida Haydar Aliyev muzeyi, Ozarbayjon tarixi va davlatchilik muzeyi, Ozarbayjon-O‘zbekiston do‘stligi muzeyi, “Olovlar yurti naqshlari” Ozarbayjon gilamlari muzeyi va ko‘rgazma zali, kutubxona, kurs va to‘garaklar faoliyat olib boradi. Bu kurslar O‘zbekistondagi ozarbayjonliklar uchun bir maktab vazifasini ham bajaradi. Bu yerda ozarbayjon tili, Ozarbayjon tarixi, milliy raqslar, rasm, qo‘l ishlari, milliy musiqa asboblari bo‘yicha to‘garaklar faoliyat ko‘rsatadi. O‘zbekistonda yashagan ozarbayjonliklar uchun Madaniyat Markazi muqaddas bir maskandir va Ozarbayjon bilan bog‘liq o‘tkaziladigan barcha tadbirlar Markaz oldidagi ochiq havoda umummilliy lider Haydar Aliyevning haykalini ziyorat qilish bilan boshlanadi. Markaz O‘zbekistonda o‘zining faolligi bilan alohida ajralib turadi va ko‘p marotaba qardosh o‘lkaning “Yilning eng faol Madaniyat Markazi” nomiga loyiq ko‘rilgan. Ozarbayjon Madaniyat Markazining loyihasi bilan 2015-yildan bugungi kungacha 100 dan ortiq nomda Ozarbayjon tarixi, davlatchiligi, madaniyati, adabiyotiga doir nashrlar O‘zbek tiliga tarjima qilingan va Toshkentda chop etilgandir.